KIRJALLINEN KYSYMYS E-0505/03 esittäjä(t): Salvador Garriga Polledo (PPE-DE) komissiolle. Galileo-hankkeen arviointi.



Virallinen lehti nro 242 E , 09/10/2003 s. 0139 - 0140



KIRJALLINEN KYSYMYS E-0505/03 esittäjä(t): Salvador Garriga Polledo (PPE-DE) komissiolle (21. helmikuuta 2003) Aihe: Galileo-hankkeen arviointi Sen jälkeen, kun selvittiin Galileo-hankkeen hyväksynnän aiheuttamasta hurmiosta, kaikkialla Euroopan unionissa kannetaan huolta siitä, voiko tämä puhtaasti eurooppalainen hanke koskaan nähdä päivänvaloa ja hyötyykö sen mukanaan tuomista monista eduista koko Euroopan unioni. Galileo-hankkeen hyväksyminen herätti tunnetusti vastareaktioita, eikä tiettyjä epäilyksiä voida hälventää. Galileon toteutumista yritetään edelleen sinnikkäästi estää erilaisin keinoin. Pystyykö komissio arvioimaan Galileo-hankkeen käytännön toteutuksen etenemistä? Mitkä sen mielestä ovat suurimmat esteet toteutuksen tiellä? Loyola de Palacion komission puolesta antama vastaus (8. huhtikuuta 2003) Kuten parlamentin jäsen kysymyksessään mainitsee, yhteisyrityksen perustamisesta liikenneneuvoston kokouksessa 26. maaliskuuta 2002 saavutetun yksimielisyyden herättämät toiveet eivät ole käytännössä toteutuneet eikä kehitysvaiheen käynnistämiselle annetulla vihreällä valolla ole ollut toivottua vaikutusta niiden vaikeuksien vuoksi, joita Euroopan avaruusjärjestöllä on jäsenvaltioiden vastaavien rahoitusosuuksien osalta ollut. Tilanne on kärjistymässä kriittiseksi erityisesti siksi, että vuoden 2005 lopussa on tarkoitus laukaista satelliitti nk. Galileo-signaalin lähettämiseksi. Jos satelliittia ei voida laukaista, Galileolle Kansainvälisessä televiestintäliitossa annetut taajuudet menetetään. Tämän vuoksi komissio on aloittanut tarvittavat yhteisyrityksen käynnistämiseen tähtäävät toimet, joiden avulla yritys voisi ryhtyä suorittamaan tehtäviään sille varattuja yhteisön varoja hyödyntäen. Komissio on toteuttanut muun muassa seuraavat toimet: - Se on valmistellut yhteisyrityksen toteuttamista. Yhteisyrityksen tarkoituksena on varmistaa Galileo-hankkeen hallinta kehitysvaiheessa (vuoteen 2005 asti). Se on myös kutsunut yhteisyrityksen valvontaneuvoston koolle useaan otteeseen. Vuosiksi 2001 ja 2002 yhteisön talousarviosta myönnetyt ensimmäiset maksut eli 240 miljoonaa euroa Galileo-hankkeelle Euroopan laajuisten verkkojen talousarviosta yhteensä myönnetyistä 550 miljoonasta eurosta on jo suoritettu. - Se on laatinut toimilupaa koskevan aikataulun, jonka mukaan vuonna 2003 esitetään tarjouspyyntö toimiluvan haltijoille vuodesta 2004 alkaen tapahtuvaa valintaa varten. Tarkoituksena on varmistaa ohjelman läpivieminen järjestelmän käyttöönotto- ja kaupallistamisvaiheissa. - Se on perustanut turvallisuuskomitean, ja komission yksiköt valmistelevat parhaillaan tarvittavia toimenpiteitä Galileo-yhteisyrityksen perustamisesta annetun asetuksen (EY) N:o 876/2002/EY(1) 7 artiklassa säädetyn Galileo-järjestelmän turvallisuuskysymyksiä käsittelevän suojauskomitean perustamiseksi. - Se on edistynyt kansainvälisten sopimusten tekemisessä. Sopimusten tarkoituksena on edistää Galileon yhteentoimivuutta amerikkalaisten (GPS, Global Positioning System) ja venäläisten (Glonass, Global Navigation Satellite System) järjestelmien kanssa sekä tieteellistä, teknologista ja teollista yhteistyötä monien kolmansien maiden, kuten Kiinan, Kanadan, Australian sekä Välimeren ja Etelä-Amerikan valtioiden kanssa. Komissio toivoo, että Italian ja Saksan kesken 28. maaliskuuta 2003 tehty sopimus voidaan panna täytäntöön Euroopan avaruusjärjestössä (ESA) mahdollisimman nopeasti. (1) Neuvoston asetus (EY) N:o 876/2002, annettu 21. toukokuuta 2002, Galileo-yhteisyrityksen perustamisesta (EYVL L 138, 28.5.2002).